EKΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Για την αξιολόγηση της εφαρμογής της επέκτασης της κάλυψης των στατιστικών μονάδων του Κανονισμού του Συμβουλίου (EΚ No 530/1999 σε μονάδες με λιγότερους από δέκα εργαζόμενους

1. Εισαγωγή

Ο Κανονισμός του Συμβουλίου (EΚ) αριθ. 530/1999 [1] ζητεί από τα κράτη μέλη την ανά τετραετία συλλογή στοιχείων για τη διάρθρωση των αποδοχών και τη διάρθρωση του κόστους εργατικού δυναμικού, για όλες τις επιχειρήσεις με 10 ή περισσότερους εργαζόμενους. Όταν συντάχθηκε ο κανονισμός αυτός, υπήρξε κάποια ανησυχία μήπως η συμπερίληψη στατιστικών μονάδων με λιγότερους από 10 εργαζόμενους θα αποτελούσε αδικαιολόγητη επιβάρυνση για τα κράτη μέλη. Εντούτοις, το Άρθρο 4 του Κανονισμού περιείχε διάταξη όπου ζητείτο από την Επιτροπή (Eurostat) να μελετήσει την πιθανή μελλοντική συμπερίληψη αυτών των μικρότερων μονάδων στις έρευνες διάρθρωσης αποδοχών και κόστους εργατικού δυναμικού καθώς και την υποβολή έκθεσης προς το Συμβούλιο εντός 4 ετών, ήτοι πριν από την 1η Απριλίου 2003.

[1] ΕΕ L 63, 9.03.1999, σ. 6.

Για τη σύνταξη της παρούσας έκθεσης, η Επιτροπή (Eurostat) συμβουλεύτηκε τα κράτη μέλη και τα μέλη της ομάδας εργασίας της Eurostat για τα Ημερομίσθια και το Κόστος Εργατικού Δυναμικού. Η έκθεση εξετάζει την ανάγκη επέκτασης της κάλυψης σε επιχειρήσεις με λιγότερους από 10 εργαζόμενους και προτείνει μια πιθανή λύση, λαμβάνοντας υπόψη τα κατάλληλα συστήματα συλλογής στοιχείων σε κάθε κράτος μέλος. Η έκθεση εγκρίθηκε από την Επιτροπή Στατιστικού Προγράμματος.

2. Ανάγκη επέκτασης της κάλυψης σε μικρότερες στατιστικές μονάδες

Απαιτούνται στοιχεία από τις επιχειρήσεις για να υπάρξει μια αντιπροσωπευτική εικόνα της οικονομίας των κρατών μελών και της Ευρωπαϊκής Ένωσης. Αυτό είναι ιδιαίτερα σημαντικό καθόσον η δομή των επιχειρήσεων ποικίλλει σε μεγάλο βαθμό ανά την Ε.Ε. ( Πίνακας 1).

Πίνακας 1

// Eκτιμήσεις διάρθρωσης μεγέθους επιχειρήσεων 2000:

Ιδιωτικές επιχειρήσεις εκτός δασικών/αλιευτικών

Μέσος όρος μεγέθους επιχειρήσεων (εργαζόμενοι)

Aυστρία // 10

Iρλανδία // 10

Λουξεμβούργο // 10

Κάτω Χώρεςs // 10

Δανία // 9

Γερμανία // 8

Σουηδία // 8

Γαλλία // 7

Φινλανδία // 6

Belgium // 6

Ηνωμένο Βασίλειο // 6

Πορτογαλία // 5

Ισπανία // 5

Iταλία // 3

Ελλάδα // 2

Μέσος όρος ΕΕ // 6

Πηγή: Παρατηρητήριο των ευρωπαϊκών ΜΜΕ 2002/02

Οι μικρο-επιχειρήσεις [2] (ήτοι εκείνες με λιγότερους από δέκα εργαζόμενους) επικρατούν σε ορισμένες οικονομίες της Ε.Ε. και τείνουν να έχουν διακριτικά χαρακτηριστικά-π.χ. είναι πιο βραχύβιες και λιγότερο προσανατολισμένες στις εξαγωγές. Οι συγκεκριμένες πρωτοβουλίες πολιτικής που αποσκοπούν στην υποστήριξη και ενθάρρυνση των μικρών επιχειρήσεων χρειάζεται να συμπληρωθούν με καλή στατιστική πληροφόρηση. Εντούτοις, η συλλογή στοιχείων από μικρο-επιχειρήσεις συχνά συνεπάγεται ένα σχετικά υψηλό κόστος για έναν εργοδότη με περιορισμένο προσωπικό και υπολογιστικό εξοπλισμό. Είναι κατανοητό που οι κυβερνήσεις διστάζουν να αυξήσουν τα διοικητικά βάρη των μικρών επιχειρήσεων τη στιγμή κατά την οποία ενθαρρύνεται η ανταγωνιστικότητα και η επιχειρηματική δραστηριοποίηση. Κατόπιν αυτού θα πρέπει να υπάρξει μια ρεαλιστική εξισορρόπιση μεταξύ των αναγκών των χρηστών των στοιχείων και εκείνων των μικρών επιχειρήσεων.

[2] Στο παρόν έγγραφο ο όρος "μικρο-επιχείρηση" σημαίνει "στατιστική μονάδα με λιγότερους από 10 εργαζόμενους".

3. Eμπειρία συλλογής στοιχείων από μικρές επιχειρήσεις

Ορισμένα κράτη μέλη έχουν αναλάβει μελέτες σχετικές με τη συλλογή στατιστικών στοιχείων στον τομέα των αποδοχών ή του κόστους εργατικού δυναμικού μικρο-επιχειρήσεων και σχετικά συνοπτικά στοιχεία παρατίθενται στον Πίνακα 2. Η πείρα δείχνει ότι αυτό το τμήμα της οικονομίας διαθέτει χαρακτηριστικά που το διακρίνουν σαφώς από μεγαλύτερες επιχειρήσεις. Οι μικρο-επιχειρήσεις δημιουργούνται και κλείνουν με μεγαλύτερο βαθμό ευκολίας. Ο βαθμός ανταπόκρισής τους στην έρευνα είναι συχνά χαμηλότερος και χρειάζονται περισσότερο χρόνο για να συμπληρώσουν τις πληροφορίες, συχνά επειδή τους λείπουν τα ηλεκτρονικά επιχειρηματικά λογιστικά συστήματα και στηρίζονται σε μη μηχανογραφημένα αρχεία.

Πίνακας 2

//

Περίληψη προηγουμένων εργασιών που αναλήφθηκαν στα κράτη μέλη

Πορτογαλία //

Η ανάλυση της διαρθρωτικής έρευνας επιχειρήσεων 2000 και της τριμηνιαίας έρευνας αποδοχών 2001 (4ο τρίμηνο) δείχνουν ότι για μικρότερες στατιστικές μονάδες το ποσοστό ανταπόκρισης στην έρευνα είναι τυπικά μικρότερο απ' ότι σε μεγαλύτερες στατιστικές μονάδες.

Γαλλία // Η Γαλλία προσπάθησε να επεκτείνει τις Έρευνες Κόστους Εργατικού Δυναμικού και Διάρθρωσης Αποδοχών 1992 σε στατιστικές μονάδες με λιγότερους από 10 εργαζόμενους. Αυτό αποδείχθηκε ιδιαίτερα δύσκολο να επιτευχθεί και δεν υποστηρίχθηκε από τους εργοδότες. Η έλλειψη πόρων και οι οργανωτικές αλλαγές απέτρεψαν κάθε μεταγενέστερη επέκταση.

Iταλία // Αναλύσεις της διαρθρωτικής έρευνας επιχειρήσεων δείχνουν ότι στατιστικές μονάδες με λιγότερους από 10 εργαζόμενους παρουσιάζουν συγκεκριμένα χαρακτηριστικά συγκρινόμενες με μεγαλύτερες μονάδες, π.χ. χαμηλότερο κόστος εργατικού δυναμικού, ελαφρά περισσότερες ώρες εργασίας, χαμηλότερο ποσοστό ανταπόκρισης στις έρευνες και συχνότερη εμφάνιση έλλειψης επιμέρους στοιχείων.

Ελλάδα // Παράλληλα με την ετήσια βιομηχανική έρευνα, εκτελέσθηκε μια δειγματοληπτική έρευνα κατά τα τελευταία τρία έτη, που κάλυπτε μονάδες με λιγότερους από 10 εργαζόμενους. Διατίθενται πληροφορίες σχετικά με τους τύπους εργαζομένων, τις αποδοχές και το κόστος εργατικού δυναμικού.

Ισπανία // Η Τριμηνιαία Έρευνα Κόστους Εργατικού Δυναμικού στην Ισπανία παρέχει αναλυτικά στοιχεία ως προς τα χαρακτηριστικά των μονάδων με λιγότερους από 10 εργαζόμενους, σε σύγκριση με μεγαλύτερες επιχειρήσεις: μεγάλος αριθμός δημιουργίας και παύσης λειτουργίας επιχειρήσεων κάθε χρόνο, περιορισμένοι λογιστικοί και διοικητικοί πόροι, χαμηλότερος βαθμός ανταπόκρισης σε έρευνες και μεγαλύτερη στατιστική διακύμανση στοιχείων.

Ηνωμένο Βασίλειο //

Το 2000 αναλήφθηκε μια μελέτη ως προς το κόστος συμμόρφωσης, που κάλυπτε 700 ανταποκριθέντες στην ετήσια έρευνα διάρθρωσης αποδοχών. Η μελέτη έδειξε ότι, σε σύγκριση με μεγαλύτερες επιχειρήσεις, μονάδες με λιγότερους από 10 εργαζόμενους χρειάζονται περισσότερο χρόνο για να συμπληρώσουν τα ζητούμενα στοιχεία και είχαν χαμηλότερο ποσοστό ανταπόκρισης.

Κάτω Χώρες // Οι τεχνικές που χρησιμοποιήθηκαν για τη συγκέντρωση στοιχείων για την Έρευνα Κόστους Εργατικού Δυναμικού 2000 από υπάρχουσες πηγές θα μπορούσε επίσης να χρησιμοποιηθούν για την παροχή αποτελεσμάτων για μονάδες με λιγότερους από 10 εργαζόμενους, αποφεύγοντας έτσι κάθε πρόσθετη επιβάρυνση των επιχειρήσεων.

Τη στιγμή αυτή μόνο τρία κράτη μέλη (Πορτογαλία, Ηνωμένο Βασίλειο και Κάτω Χώρες) περιλαμβάνουν τις μικρο-επιχειρήσεις στη διαδικασία συλλογής στοιχείων για τις τριμηνιαίες στατιστικές που απαιτούνται βάσει του κανονισμού 530/1999.

4. Εφικτότητα της επέκτασης της κάλυψης στις επιχειρήσεις με λιγότερους από 10 εργαζόμενους.

Η επέκταση των διαρθρωτικών ερευνών σε μικρο-επιχειρήσεις πρέπει να λάβει υπόψη τις πρακτικές δεσμεύσεις που υφίστανται στα διάφορα εθνικά στατιστικά συστήματα. Ένα σημαντικό ζήτημα αποτελεί το ότι σε πολλά κράτη μέλη οποιαδήποτε πρόσθετη στατιστική επιβάρυνση των εργοδοτών επιδρά αντίστροφα στην εθνική στατιστική πολιτική. Για τις χώρες αυτές τρεις πιθανές λύσεις θα μπορούσαν να υπάρξουν:

- Χρήση άλλων εθνικών πηγών στοιχείων

- Ανάπτυξη μεθόδων κατ' εκτίμηση υπολογισμού και

- Η συλλογή λιγότερο αναλυτικών στοιχείων από τις μικρότερες επιχειρήσεις

Η χρήση άλλων εθνικών πηγών στοιχείων δύναται να αποτελέσει έναν αποτελεσματικό τρόπο απόκτησης των αναγκαίων δεδομένων. Εντούτοις, ο βαθμός λεπτομέρειας ενδέχεται να μην είναι ικανοποιητικός, οι χρησιμοποιηθέντες ορισμοί ίσως να μην ανταποκρίνονται ακριβώς στις στατιστικές απαιτήσεις ή τα αποτελέσματα μπορεί να μην είναι έγκαιρα διαθέσιμα. Ακόμη, η ευχέρεια βελτίωσης της στατιστικής ποιότητας των στοιχείων, π.χ. από πλευράς χρησιμοποιουμένων όρων ή από πλευράς έγκαιρης διάθεσης ενδέχεται να είναι περιορισμένη αν η Εθνική Στατιστική Υπηρεσία δεν είναι άμεσα υπεύθυνη για τη συλλογή των στοιχείων.

Μια εφικτότερη επιλογή για ορισμένα κράτη μέλη θα ήταν ίσως η εφαρμογή μεθόδων κατ' εκτίμηση υπολογισμού σε υφιστάμενες στατιστικές ή διοικητικές πηγές, ώστε να δημιουργηθούν επαρκή αποτελέσματα για μικρο-επιχειρήσεις. Οι διαδικασίες αυτές χρειάζεται να αναπτυχθούν σε εθνική βάση και η ποιότητα των εκτιμήσεων θα πρέπει να αξιολογηθεί προσεκτικά, ιδίως ως προς το επίπεδο λεπτομέρειας και ακρίβειας που μπορεί να επιτευχθεί.

Τέλος, θα ήταν ίσως δυνατή η συλλογή διαρθρωτικών στοιχείων από μικρο-επιχειρήσεις, τα οποία είναι λιγότερο λεπτομερή από εκείνα που συλλέγονται από μεγαλύτερες επιχειρήσεις. Αυτό θα βοηθούσε στη μείωση της επιβάρυνσης που συνεπάγεται η έρευνα για τις μικρο-επιχειρήσεις, αλλά θα περιόριζε τα προκύπτοντα στατιστικά αποτελέσματα, κάθε φορά που οι μικρο-επιχειρήσεις περιλαμβάνονται σε μια ανάλυση.

5. Οι επόμενες διαρθρωτικές έρευνες το 2004 και 2006 - δοκιμαστικές περίοδοι

Μικρός αριθμός κρατών μελών ανέφεραν στην Eurostat ότι θα μπορούσαν να παράσχουν στοιχεία αναφερόμενα σε μικρο-επιχειρήσεις για τις δυο επόμενες διαρθρωτικές έρευνες το 2004 (Έρευνα κόστους εργατικού δυναμικού) και το 2006 (Έρευνα διάρθρωσης αποδοχών). Άλλα κράτη μέλη θα πρέπει να τροποποιήσουν τις υφιστάμενες διαρθρωτικές τους έρευνες ή να διερευνήσουν τη χρήση άλλων πηγών και τεχνικών εκτίμησης.

Οι δυο προσεχείς διαρθρωτικές έρευνες θα μπορούσαν λοιπόν να λειτουργήσουν ως μια δοκιμή για την ενδεχόμενη συμπερίληψη των μικρών στατιστικών μονάδων. Όλα τα κράτη μέλη θα κληθούν να παράσχουν στοιχεία σε εθελοντική βάση, για μονάδες με λιγότερους από 10 εργαζόμενους. Με τον τρόπο αυτό, τα αποτελέσματα που προέρχονται από έρευνες, άλλες πηγές και τεχνικές εκτίμησης, θα μπορέσουν ν' αξιολογηθούν και να συγκριθούν. Τα αποτελέσματα θα μπορέσουν επίσης να συγκριθούν με κατάλληλα στατιστικά στοιχεία από τους εθνικούς λογαριασμούς, οι οποίοι ήδη περιέχουν τη συνιστώσα των μικρο-επιχειρήσεων. Για να εξαχθούν αξιόπιστα συμπεράσματα έχει ιδιαίτερη σημασία να ενθαρρυνθούν όσο το δυνατόν περισσότερα κράτη μέλη να συμμετάσχουν στην έρευνα. Το αποτέλεσμα θα μπορέσει τότε να επηρεάσει την τελική απόφαση ως προς τη συμπερίληψη των μονάδων αυτών σε μελλοντικές διαρθρωτικές έρευνες από το 2008.

6. Συστάσεις

Κατ' αρχήν, η συμπερίληψη των μικρο-επιχειρήσεων δεν είναι νομικά αβάσιμη και είναι ευθυγραμμισμένη με τους στόχους της συγκρισιμότητας της ΕΕ της συνοχής με άλλες επιχειρηματικές στατιστικές της ΕΕ και τους εθνικούς λογαριασμούς. Η δυσκολία έγκειται στο πως αυτές θα συμπεριληφθούν χωρίς περιττό κόστος και επιβάρυνση. Οι παρακάτω συστάσεις λαμβάνουν υπόψη τις θέσεις που αναφέρθηκαν από διάφορα κράτη μέλη και αντιπροσωπεύουν μια ρεαλιστική μακροπρόθεσμη λύση προς δοκιμή και αξιολόγηση από την Eurostat και τα κράτη μέλη:

- Από κράτη μέλη που είναι ήδη σε θέση να παρέχουν στατιστικά στοιχεία ως προς τις αποδοχές και το κόστος εργατικού δυναμικού για τις μικρο-επιχειρήσεις, θα ζητηθεί να παράσχουν στην Eurostat τα στοιχεία αυτά, σε εθελοντική βάση, για την Έρευνα Κόστους Εργατικού Δυναμικού το 2004 και για την Έρευνα Διάρθρωσης Αποδοχών το 2006.

- Από κράτη μέλη που προς το παρόν δεν είναι σε θέση να παράσχουν οιαδήποτε διαρθρωτικά στατιστικά στοιχεία ως προς τις αποδοχές και το κόστος εργατικού δυναμικού για μικρό-επιχειρήσεις, θα ζητηθεί να προτείνουν προσεγγίσεις αποτελεσματικές ως προς το κόστος τους, οι οποίες θα μπορούν να αναπτυχθούν για να παράσχουν τον αναγκαίο βαθμό λεπτομέρειας. Αυτό ενδεχομένως να συνεπάγεται την εφαρμογή τεχνικών στατιστικής εκτίμησης πάνω σε υφιστάμενες πηγές δεδομένων. Οι ενλόγω προσεγγίσεις θα πρέπει να αναπτυχθούν για να δοκιμαστούν στην την Έρευνα Κόστους Εργατικού Δυναμικού το 2004 και για την Έρευνα Διάρθρωσης Αποδοχών το 2006.

- Η Eurostat θα μελετήσει τα παρόντα αποτελέσματα και τα αποτελέσματα των δοκιμών σχετικά με μικρό-επιχειρήσεις από την Έρευνα Κόστους Εργατικού Δυναμικού το 2004 και για την Έρευνα Διάρθρωσης Αποδοχών το 2006 και θα προβεί σε αξιολόγηση της ποιότητας των αποτελεσμάτων.

- Εφόσον διαπιστωθεί ικανοποιητικό επίπεδο ποιότητας κατά την αξιολόγηση των αποτελεσμάτων για τις μικρό-επιχειρήσεις με βάση την Έρευνα Κόστους Εργατικού Δυναμικού του 2004, η Eurostat θα αρχίσει να εργάζεται μαζί με τα κράτη μέλη για τη θέσπιση μιας νομικής βάσης όπου θα στηριχθεί η συμπερίληψη των στατιστικών μονάδων κάθε μεγέθους στην Έρευνα Κόστους Εργατικού Δυναμικού του 2008.

- Μετά από διαπίστωση ικανοποιητικού επιπέδου ποιότητας κατά την αξιολόγηση των αποτελεσμάτων για τις μικρο-επιχειρήσεις με βάση την Έρευνα Διάρθρωσης Αποδοχών το 2006, η Eurostat θα αρχίσει να εργάζεται μαζί με τα κράτη μέλη για τη θέσπιση μιας νομικής βάσης όπου θα στηριχθεί η συμπερίληψη των στατιστικών μονάδων κάθε μεγέθους στην Έρευνα Διάρθρωσης Αποδοχών του 2010.

Eurostat

Φεβρουάριος 2003

Συνημμένα

Παράρτημα 1: Ερωτηματολόγιο Eurostat

Παράρτημα 2: Συνοπτική παρουσίαση των απαντήσεων στο ερωτηματολόγιο

Παράρτημα 1: Ερωτηματολόγιο Eurostat

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ (EΚ) αριθ. 530/1999

ΠΕΡΙ ΔΙΑΡΘΡΩΤΙΚΩΝ ΣΤΑΤΙΣΤΙΚΩΝ ΑΠΟΔΟΧΩΝ ΚΑΙ ΚΟΣΤΟΥΣ ΕΡΓΑΤΙΚΟΥ ΔΥΝΑΜΙΚΟΥ

Ερωτηματολόγιο αξιολόγησης του αντίκτυπου της επέκτασης της κάλυψης σε στατιστικές μονάδες με λιγότερους από 10 εργαζόμενους.

ΕΙΣΑΓΩΓΗ

Η παρούσα νομοθεσία της ΕΕ σχετικά με τις διαρθρωτικές στατιστικές σχετικά με τις αποδοχές και το κόστος εργασίας δεν απαιτεί τη συλλογή στοιχείων από μονάδες με λιγότερους από 10 εργαζόμενους. Ήδη όλο και περισσότερο απαιτούνται πληροφορίες από μικρές επιχειρήσεις ώστε να παρασχεθεί μια πλήρης και συνεκτική εικόνα της οικονομίας της ΕΕ. Εντούτοις, όταν εκπονήθηκε ο Κανονισμός του Συμβουλίου περί αποδοχών και κόστους εργασίας, υπήρξε κάποια ανησυχία ως προς το ότι η συμπερίληψη αυτών των μικρών μονάδων θα αποτελούσε αδικαιολόγητη επιβάρυνση για τα κράτη μέλη. Η Εurostat ανέλαβε να μελετήσει τις επιπτώσεις της κάλυψης αυτού του τομέα της οικονομίας και συμφώνησε να υποβάλει έκθεση στο Συμβούλιο εντός 4 ετών.

Μεγάλο μέρος της εργασίας πεδίου για την έκθεση αυτή έχει ήδη πραγματοποιηθεί. Οι διαρθρωτικές επιχειρηματικές στατιστικές και οι εθνικοί λογαριασμοί απαιτούν τώρα την κάλυψη των μικρών επιχειρήσεων και αυτό οδήγησε στη αποκόμιση σημαντικών διδαγμάτων. Εντούτοις πρόσθετες πληροφορίες, στενότερα σχετιζόμενες με τη συλλογή στοιχείων περί αποδοχών και κόστους εργασίας από επιχειρήσεις, χρειάζονται ακόμη για τη συμπλήρωση της γενικής εικόνας. Αυτός είναι και ο σκοπός του παρόντος ερωτηματολογίου.

Tο ερωτηματολόγιο αποτελείται από δύο μέρη:

Μέρος 1 - Διαρθρωτικές στατιστικές Κόστους εργασίας

Μέρος 1 - Διαρθρωτικές στατιστικές σχετικά με τις αποδοχές

Παρακαλούμε συμπληρώστε το ερωτηματολόγιο εισάγοντας το κείμενό σας στο έντυπο.

Μέρος 1 - Διαρθρωτικές στατιστικές κόστους εργασίας

Ερωτήσεις 1.1 - 1.7

1.1 Παρακαλούμε περιγράψατε μελέτες που έχετε αναλάβει για την εκτίμηση της επιβάρυνσης καθώς και θεμάτων ποιότητας στοιχείων σχετικά με τη συλλογή στοιχείων κόστους εργασίας από στατιστικές μονάδες με λιγότερους από 10 εργαζόμενους.

1.2 Οι πηγές που χρησιμοποιείτε για τις τριμηνιαίες στατιστικές κόστους εργασίας, συμπεριλαμβάνουν ήδη στατιστικές μονάδες με λιγότερους από 10 εργαζόμενους ;

1.3 Θα μπορούσαν να διαβιβαστούν στην Eurostat στοιχεία κόστους εργασίας για στατιστικές μονάδες με λιγότερους από 10 εργαζόμενους, σύμφωνα με τους ορισμούς και τις απαιτήσεις διαβίβασης που ορίζονται στον κανονισμό της Επιτροπής (EΚ) 1726/1999, αρχίζοντας από το έτος αναφοράς 2004;

Αν η απάντηση είναι ΟΧΙ παρακαλούμε υποδείξατε τους λόγους και κατόπιν συνεχίστε στην ερώτηση 1.4.

Αν η απάντηση είναι ΝΑΙ παρακαλούμε προχωρήστε στο Μέρος 2.

1.4 Κατά τη γνώμη σας τι θα χρειαζόταν για να υπάρξει ανταπόκριση στις απαιτήσεις του κανονισμού της Επιτροπής (EΚ) 1726/1999 αναφορικά με τις επιχειρήσεις με λιγότερους από 10 εργαζόμενους;

Απαντώντας στη ερώτηση αυτή παρακαλούμε να λάβετε υπόψη τα παρακάτω:

Το βαθμό στον οποίο οι υφιστάμενες συλλογές στοιχείων σας μπορούν να προσαρμοστούν ώστε να συμπεριλάβουν τις μονάδες αυτές

Πως εκπροσωπούνται οι μικρές επιχειρήσεις για τις διαρθρωτικές στατιστικές επιχειρήσεων σύμφωνα με τον κανονισμό (ΕΚ, Ευρατόμ) 58/1997;

Πως εκπροσωπούνται οι μικρές επιχειρήσεις για τις εκτιμήσεις αντιστάθμισης εργαζομένων στους εθνικούς λογαριασμούς (ESA 95);

Τη δυνατότητα επεξεργασίας κατάλληλων πηγών διοικητικών στοιχείων.

Τη χρήση τεχνικών στατιστικής εκτίμησης.

1.5 Για την εθνική σας στατιστική υπηρεσία υπάρχουν άλλα πρόσθετα τεχνικά, οργανωτικά ή σχετικά με τούς πόρους προβλήματα ως προς την παροχή διαρθρωτικών στατιστικών κόστους εργασίας για στατιστικές μονάδες με λιγότερους από 10 εργαζόμενους ;

1.6 Σε πόσο χρόνο θα μπορούσαν να συλλεγούν / εκτιμηθούν τα αναγκαία στοιχεία κόστους εργασίας για στατιστικές μονάδες με λιγότερους από 10 εργαζόμενους ;

1.7 Ποιο θα ήταν το πρόσθετο βάρος για τις επιχειρήσεις σε περίπτωση που αυτές παρέχουν τις ενλόγω πληροφορίες στην Eurostat.

Μέρος 2-Διαρθρωτικές στατιστικές αποδοχών

Ερωτήσεις 2.1 - 2.7

2.1 Παρακαλούμε περιγράψατε μελέτες που έχετε αναλάβει για την εκτίμηση της επιβάρυνσης καθώς και θεμάτων ποιότητας στοιχείων σχετικά με τη συλλογή στοιχείων αποδοχών για μεμονωμένους εργαζόμενους από στατιστικές μονάδες με λιγότερους από 10 εργαζόμενους.

2.2 Οι πηγές που χρησιμοποιείτε για τις τριμηνιαίες στατιστικές αποδοχών συμπεριλαμβάνουν ήδη στατιστικές μονάδες με λιγότερους από 10 εργαζόμενους ;

2.3 Θα μπορούσαν να διαβιβαστούν στην Eurostat στατιστικά στοιχεία αποδοχών για στατιστικές μονάδες με λιγότερους από 10 εργαζόμενους, σύμφωνα με τους ορισμούς και τις απαιτήσεις διαβίβασης που ορίζονται στον κανονισμό της Επιτροπής (EΚ) 1916/2000, αρχίζοντας από το έτος αναφοράς 2006;

Αν η απάντηση είναι ΟΧΙ παρακαλούμε υποδείξατε τους λόγους και κατόπιν συνεχίστε στην ερώτηση 2.4.

Αν η απάντηση είναι ΝΑΙ παρακαλούμε σταματήστε και επιστρέψατε το ερωτηματολόγιο στην Eurostat .

2.4 Τι θα χρειαζόταν για να ανταποκριθείτε στις απαιτήσεις του κανονισμού της Επιτροπής (EΚ) 1916/2000 αναφορικά με τις επιχειρήσεις με λιγότερους από 10 εργαζόμενους;

Απαντώντας στη ερώτηση αυτή παρακαλούμε να λάβετε υπόψη τα παρακάτω:

Το βαθμό στον οποίο οι υφιστάμενες συλλογές στοιχείων σας μπορούν να προσαρμοστούν ώστε να συμπεριλάβουν τις μονάδες αυτές;

Πως εκπροσωπούνται οι μικρές επιχειρήσεις για τις διαρθρωτικές στατιστικές επιχειρήσεων σύμφωνα με τον κανονισμό (ΕΚ, Ευρατόμ) 58/1997;

Πως εκπροσωπούνται οι μικρές επιχειρήσεις για τις εκτιμήσεις αντιστάθμισης εργαζομένων στους εθνικούς λογαριασμούς (ESA 95);

Τη δυνατότητα επεξεργασίας κατάλληλων πηγών διοικητικών στοιχείων.

Τη χρήση τεχνικών στατιστικής εκτίμησης

2.5 Για την εθνική σας στατιστική υπηρεσία υπάρχουν άλλα πρόσθετα τεχνικά, οργανωτικά ή σχετικά με τούς πόρους προβλήματα ως προς την παροχή διαρθρωτικών στατιστικών αποδοχών για στατιστικές μονάδες με λιγότερους από 10 εργαζόμενους ;

2.6 Σε πόσο χρόνο θα μπορούσαν να συλλεγούν / εκτιμηθούν τα αναγκαία στατιστικά στοιχεία αποδοχών για στατιστικές μονάδες με λιγότερους από 10 εργαζόμενους;

2.7 Ποιο θα ήταν το πρόσθετο βάρος για τις επιχειρήσεις σε περίπτωση που αυτές παρέχουν τις ενλόγω πληροφορίες στηνEurostat ;

Παράρτημα 2: Συνοπτική παρουσίαση των απαντήσεων στο ερωτηματολόγιο

>ΑΝΑΦΟΡΑ ΣΕ ΓΡΑΦΗΚΟ>